Document ID: 32008R0384

KOMMISSIONENS FORORDNING (EF) Nr. 384/2008
af 29. april 2008
om ændring af forordning (EF) nr. 1266/2007 for så vidt angår betingelserne for undtagelse af drægtige dyr fra udtransportforbuddet i Rådets direktiv 2000/75/EF
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2000/75/EF af 20. november 2000 om vedtagelse af specifikke bestemmelser vedrørende foranstaltninger til bekæmpelse og udryddelse af bluetongue hos får (1), særlig artikel 9, stk. 1, litra c), artikel 11, artikel 12 og artikel 19, stk. 3, og
ud fra følgende betragtninger:
(1)
Ved Kommissionens forordning (EF) nr. 1266/2007 (2) er der fastsat bestemmelser om kontrol med, overvågning af og restriktioner for flytning af dyr inden for og ud af spærrezonerne i forbindelse med bluetongue. Der er også fastsat betingelser for undtagelser fra udtransportforbuddet vedrørende flytning af dyr af modtagelige arter samt sæd, æg og embryoner heraf, jf. direktiv 2000/75/EF.
(2)
I lyset af nye videnskabelige oplysninger, der for nyligt er blevet indsamlet om bluetonguevirussens patogenese i forbindelse med mulig transplacental overførsel af bluetongue, bør der træffes beskyttelsesforanstaltninger for at forhindre, at drægtige dyr eller visse nyfødte dyr eventuelt spreder sygdommen.
(3)
Dyr, der var immune inden inseminering eller parring, enten efter at være blevet vaccineret med en inaktiveret vaccine eller på grund af naturlig immunitet, eller som har været beskyttet mod vektorangreb i en vis periode og har været underkastet visse laboratorietest med negativt resultat, anses ikke for at udgøre nogen væsentlig risiko for så vidt angår bluetongue. Det bør derfor være muligt kun at undtage sådanne sikre drægtige dyr fra udtransportforbuddet.
(4)
Forordning (EF) nr. 1266/2007 bør derfor ændres i overensstemmelse hermed. Bestemmelserne i nærværende forordning bør imidlertid tages op til fornyet behandling i den nærmeste fremtid i lyset af yderligere oplysninger, der fremkommer.
(5)
Hvor undtagelser fra udtransportforbuddet vedrørende flytning af dyr af modtagelige arter ud af spærrezoner anvendes på dyr bestemt til samhandel inden for Fællesskabet eller til eksport til et tredjeland, skal de sundhedscertifikater, der er fastlagt i Rådets direktiv 64/432/EØF (3), 91/68/EØF (4) og 92/65/EØF (5) eller omhandlet i Kommissionens beslutning 93/444/EØF (6), indeholde en henvisning til forordning (EF) nr. 1266/2007. Der bør tilføjes supplerende tekst til alle disse sundhedscertifikater for at tydeliggøre de sundhedsmæssige betingelser for at undtage drægtige dyr fra udtransportforbuddet.
(6)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
Artikel 1
I bilag III til forordning (EF) nr. 1266/2007 ændres afdeling A således:
1)
I punkt 1 læses første afsnit således:
»Dyrene er indtil afsendelsen i den årstidsbestemte vektorfrie periode, som fastlagt i overensstemmelse med bilag V, i mindst 60 dage inden datoen for flytningen blevet holdt i et på bestemte årstider bluetonguefrit område og er højst syv dage inden datoen for flytningen med negativt resultat blevet underkastet en agensidentifikationstest i overensstemmelse med Manual of Diagnostic Tests and Vaccines for Terrestrial Animals fra Verdensorganisationen for Dyresundhed (OIE) (7) (herefter benævnt »OIE’s Terrestrial Manual«).
2)
Følgende afsnit indsættes:
»For drægtige dyr skal mindst én af betingelserne i punkt 5, litra b) til d), punkt 6 og punkt 7 være opfyldt inden inseminering eller parring, eller betingelsen i punkt 3 er opfyldt, idet testen er udført højst syv dage inden datoen for flytningen.
For dyr, der er bestemt til samhandel inden for Fællesskabet eller til eksport til et tredjeland, indføjes en af nedenstående supplerende tekster i givet fald i de relevante sundhedscertifikater, der er fastlagt i direktiv 64/432/EØF, 91/68/EØF og 92/65/EØF eller omhandlet i beslutning 93/444/EØF:
»Dyret/dyrene er ikke drægtigt/drægtige«, eller
»Dyret/dyrene kan være drægtigt/drægtige og er i overensstemmelse med betingelsen/betingelserne … (i punkt 5, litra b) til d), punkt 6 og punkt 7 inden inseminering eller parring eller i punkt 3; angives, alt efter hvad der er relevant)«.«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. april 2008.

Labels: 8
3
15
6